open-index/open-wikipedia-markdown huggingface dataset:
הבליץ על מנצ'סטר

שמאל|ממוזער|250px|צוותי כיבוי אש נלחמים בשרפות לאחר הפצצת מנצ'סטר
**הבליץ על מנצ'סטר** הוא הכינוי לסדרת הפצצות של מטוסי הלופטוואפה הגרמנים על העיר מנצ'סטר בבריטניה במהלך מלחמת העולם השנייה. ההפצצה הגדולה ביותר על העיר התרחשה בליל חג המולד ובלילה שלפניו בשנת 1940 ולכן היא מכונה "**בליץ חג המולד**". בסך הכול העיר הופצצה שלוש פעמים בצורה כבדה וספגה עוד הפצצות קטנות לאורך כשנה. בסך הכול הוטלו על העיר כ-580 טון של חומר נפץ.

## רקע
העיר מנצ'סטר הייתה בפרוץ מלחמת העולם השנייה עיר תעשייתית שהיו בה מפעלי נשק רבים. בייחוד הצטיינה העיר במפעלי המטוסים שלה כמו מפעל אוורו שייצר את מטוסי האוורו מנצ'סטר, אוורו לנקסטר והאוורו לינקולן. כמו כן יוצרו בעיר מנועים וכלי רכב כבדים כמו משאיות, קטרים וקרונות. בנוסף למפעלי התעשייה שבמנצ'סטר עצמה היו גם בפרבריה אזורים תעשייתיים כמו בטראפורד ובסלפורד. כל זאת גרמו לכך שמנצ'סטר תהווה יעד להפצצה אסטרטגית גרמנים במלחמת העולם השנייה. 

## ההפצצות
התקיפה הגרמנית הראשונה על העיר התרחשה באוגוסט 1940, ותקיפות קטנות התרחשו מאז לאורך המלחמה. התקיפה המשמעותית של מנצ'סטר התרחשה בשני לילות עוקבים בדצמבר באותה שנה. הלילה השני היה ליל חג המולד ולכן מכונה התקפה זו "בליץ חג המולד". בלילה שבין ה-22 וה-23 בדצמבר הוטלו על העיר 272 טונות של חומר נפץ ויותר מ-1,000 של פצצות בעירה. בעיר התפתחו כ-600 דלקות גדולות, ומכיוון שרבים מכבאי מנצ'סטר ומאנשי ההגנה האזרחית שלה הוזעקו יומיים לפני כן לליברפול שכן גם היא ספגה הפצצות גרמניות כבדות, היה קושי להשתלט עליהן והן גרמו נזק רב. בלילה למחרת שבו המפציצים הגרמניים והטילו על העיר 195 טונות של חומר נפץ וכ-900 פצצות תבערה. בשני הימים נהרגו במנצ'סטר 684 בני אדם ונפצעו 2,364. בהפצצה זו נפגעו גם כמה מן המבנים ההיסטוריים החשובים בעיר, בין השאר קתדרלת מנצ'סטר.

הפצצה גדולה נוספת נערכה ב-11 במרץ 1941 והיא נמשכה שלוש שעות. במהלך תקיפה זו נפגע אצטדיון אולד טראפורד של קבוצת מנצ'סטר יונייטד ונהרס, האצטדיון נבנה מחדש רק בשנת 1949. גם אזורים בפרברי מנצ'סטר נפגעו במהלך הבליץ. סלפורד, לדוגמה, הופצצה כמה פעמים ועל פי ההערכות נהרגו בה 215 בני אדם ו-910 נפצעו.

ההפצצה הגדולה האחרונה על מנצ'סטר נערכה ביוני 1941, אך הפצצות קטנות פקדו את העיר גם לאחר מכן. 

## לקריאה נוספת

* אוסף כתבות על בליץ מנצ'סטר באתר Manchester Evening News.
* מידע על בליץ מנצ'סטר באתר מוזיאון המלחמה האימפריאלי.
* על בליץ מנצ'סטר באתר ה-BBC.

קטגוריה:הבליץ
קטגוריה:מנצ'סטר: היסטוריה
הרפיות

**הרפיות** (שם מדעי: Harpiinae) היא תת-משפחה של עופות דורסים המכונים עיטים טרופיים, אף על פי שהם אינם קרובים לעיטים האמיתיים ומצויים רק ביערות גשם טרופיים באמריקה הדרומית או בגינאה החדשה. יחד עם העיט הפיליפיני, עיט הכתר ועיט מצויץ (Harpyhaliaetus) הם מרכיבים את העיטים הטרופיים הגדולים ברחבי העולם. מקור שמם הוא בהרפיות מהמיתולוגיה היוונית.

אלו מהגדולים בעופות הדורסים בעולם, והם טורפי-על מבין המעופפים ביערות. ההרפיה חזקה דייה על-מנת להרוג קופים ועצלנים באמצעות טפריה העצומות. עם זאת היא יכולה להסתפק בטרף קטן יותר כמו זוחלים שונים, מכרסמים, עופות קטנים ובינוניים ודוחיים שונים. ההרפיה הניו גינאית והעיט הגואני המצויץ ניזונים באופן דומה אך טרפם קטן יותר.

מינים אלו בסכנה או עלולים להיות, עקב הפגיעה ביערות הגשם ברחבי העולם.

## מיון
*תת-משפחה **הרפיות** (Harpiinae)
**סוג ומין יחיד הרפיה דרום אמריקנית (*Harpia harpyja*)
**סוג ומין יחיד הרפיה ניו גינאית (*Harpyopsis novaeguinea*)
**סוג ומין יחיד עיט גואני מצויץ (*Morphnus guianensis*)

## גלריה

קובץ:Harpia harpyja -Belize-8a.jpg|הרפיה דרום אמריקאית
קובץ:New Guinea Eagle.jpg|הרפיה ניו גינאית
קובץ:Morphnus guianensis eating green snake -Bolivia-8.jpg|עיט גואני מצויץ אוכל נחש


## קישורים חיצוניים

*
דמויי-פרס

**דמויי־פרס** (שם מדעי: Gypaetinae) היא תת־משפחה של עופות דורסים במשפחת הנציים שבסדרה דורסי יום המכונים "נשרים" ושייכים לקבוצת נשרי העולם הישן. בקבוצה זו שלושה מינים. כל אחד מהם הוא יחיד בסוגו הטקסונומי.

מינים אלה בעלי ציצת נוצות לראשם, מקורם חד ומוארך והם מעופפים חזקים המחפשים נבלות או במקרה של הפרס עצמות וניזונים לצד נשרים אחרים. לעיתים נדירות הם גם יטרפו חיות קטנות או חלשות ונשר הדקלים ייחודי בין הדורסים בתזונתו מפירות דקליים שונים.

נשרים אלה חיים בסוואנות, ביערות ובאזורים יבשים באפריקה ובאסיה. הפרס מצוי גם בהרים בדרום אירופה.

בישראל מצויים הפרס והרחם.

## מיון
*תת־משפחה **דמויי־פרס** (*Gypaetinae*)
** סוג ומין יחיד פרס (*Gypaetus barbatus*)
** סוג ומין יחיד נשר הדקלים (*Gypohierax angolensis*)
** סוג ומין יחיד רחם (*Neophron percnopterus*)

בעבר שייכו לקבוצה גם את המין עיט נחשים מדגסקרי.

*
הטוב מכולם (תוכנית טלוויזיה)

**הטוב מכולם** הוא משחק טלוויזיה המשלב אסטרטגיה, מזל ואומדן. התוכנית הופקה על ידי רשת ומונחית על ידי אברי גלעד. המשחק צולם בהיכל מנורה מבטחים ומשודר בימי שישי בשעה 21:30 לאחר אולפן שישי. המשחק בודק אם חוכמת ההמונים מנצחת את חוכמת היחיד. העונה הראשונה של התוכנית משודרת גם בערוץ KidZ ב-yes. החל מדצמבר 2020 משודרת התוכנית בשידורים חוזרים בערוץ השעשועונים.

## חוקי השעשועון
בשעשועון, שבו מתמודדים עשרה אנשים מול קהל של 1,000 איש, נדרשים לענות על שאלות ווידאו, שצולמו בארץ או בחו"ל ולנחש מהו המספר הקרוב ביותר לתוצאת האמת. בכל סיבוב נשאלת שאלה. לאחר חשיפת התשובה אחד מהמתמודדים בקהל או בעשירייה, שנחשב לטוב ביותר וענה את התשובה הקרובה ביותר לתוצאה, זוכה בסכום הכסף שמקנה השאלה. המתמודד שענה את התשובה הרחוקה ביותר מהתשובה הנכונה יוצא מהמשחק. המנצח בסוף כל תוכנית זוכה בפרס בסך 50,000 ש"ח.

## מהלך המשחק

בסיבוב האחרון עולה לשחק מתמודד מהקהל שענה על כל התשובות בצורה הכי מדויקת. המתמודד משחק מול האחרון שנשאר מהעשירייה והמנצח זוכה ב-50,000 ש"ח.

## קישורים חיצוניים

* "הטוב מכולם" ברשת
* פרקים מלאים של העונה הראשונה באתר רשת
* 

קטגוריה:ערוץ 2: תוכניות וסדרות
קטגוריה:שעשועוני טלוויזיה
נץ דגים

**נץ דגים** (שם מדעי: *Ichthyophaga*) הוא סוג עוף דורס הקרוב לעיטם, במשפחת הנציים. אינו קשורים לנצים וחי בסמוך לנהרות בתת-היבשת ההודית ובדרום-מזרח אסיה עד לאי סולאווסי שבאינדונזיה.
## מאפיינים
נצי הדגים דומים לעיטמים אך קטנים מהם בהרבה.  ראשם אפור, עיניהם צהובות, מקורם אפור כהה והכנפיים חומות. הבטן לבנה והזנב לבן עם קצוות שחורים. הרגליים בעלות קשקשים עבים וקרסים כדי לעזור לאחוז בטרפם. משקלם 1-2.7 ק"ג בממוצע ומוטת כנפיהם יכולה להגיע לאורך 170 ס"מ.

נצי הדגים צדים דגים לא רק לאורך נהרות ואגמים, אלא גם באגמי מלח, בשפלות חוף ואף בים הפתוח. הם ניזונים באופן כמעט בלעדי מדגים ושולים אותם בעזרת טפריהם הגדולים. הטרף נאכל על היבשה, על עצים או על  סלעים,  עליהם נחים הנצים..

## מינים
*מין נץ דגים קטן (*Ichthyophaga humilis*)
*מין נץ דגים אפור-ראש (*Ichthyophaga ichthyaetus*)

## קישורים חיצוניים

קטגוריה:בעלי חיים שתוארו ב-1809
קטגוריה:טקסונים שתוארו בידי מארי יולס צזר סויגני
קטגוריה:עיטים ימיים
שאול ברזובסקי

**שאול** (**סֶוֶורין**) **בֶּרֶזוֹבְסְקִי** (בתעתיק אנגלי: **Shaul Berezovsky**; בפולנית: **Saul (Seweryn) Berezowski**; 5 ביוני 1908 – 2 באפריל 1975) היה מלחין, מנהל מוזיקלי ופסנתרן פולני-ישראלי.

## קורות חיים
שאול סוורין ברזובסקי נולד בשנת 1908 בגרודנה שבפולין הרוסית. בשנים 1926–1929 למד בקונסרבטוריון בבירה ורשה ולאחר מכן התגורר בביאליסטוק, שם כיהן כמנהל המוזיקלי של תזמורת. בין המלחמות הוא שימש בלהקות תיאטרון יידיש, כמנהל התזמורת או כפסנתרן מלווה. במלחמת העולם השנייה שימש כמנהל המוזיקלי של התיאטרון של דז'יגאן ושומאכר בברית המועצות. לאחר מעצרם של השניים הוא שימש כמעבד והפסנתרן המלווה של הזמרת והשחקנית אנה גוּזיק . לאחר המלחמה שב לפולין והשתקע בלודז', שם ניהל מקהלה וחיבר מוזיקה עבור תיאטרון היידיש של אידה קמינסקה ולסרטים ביידיש.

בשנת 1957 או 1960 עלה לישראל והמשיך לפעול בה כמוזיקאי בתיאטרון יידיש. כתב מוזיקה לתיאטרון ולקולנוע (בין היתר ל"שני קונילמל") וניצח על תזמורות.

שאול ברזובסקי נפטר בתל אביב ב-1975, בגיל 67.
הותיר אחריו את אשתו, רגינה (1912–2002).

לאחר מותו ראה אור קובץ לחניו, "לידער בוך" (ספר שירים; 1976).

## משיריו
בין שיריו המפורסמים של ברזובסקי:
* "אונטער די חורבֿות פֿון פּוילן" (תחת חורבות פולין), שירו של איציק מאנגר;
* "איך בין מיד" (אני עייף), גם כן של מאנגר;
* "אין געטאָ" (בגטו), למילים מאת מרדכי גבירטיג;
* "דעם זיידנס ניגון" (מנגינתו של סבא);
* "ביים טיַיך" (ליד הנהר), למילים מאת מאני לייב.

## קישורים חיצוניים

* 
* 
** "שאול בערעזאָווסקי", עמ' 9–26  (ביוגרפיה ותצלומים)
* רישום יצירותיו של שאול ברזובסקי בקטלוג אוסף פרידמן, ספריית אוניברסיטת פנסילבניה
* רפאל זֶ'בּרובסקי, [שאול ברזובסקי](http://www.jhi.pl/psj/Berezowski_Saul_(Seweryn)) , המילון הפולני ליהדות, באתר המכון ההיסטורי היהודי בוורשה 
* שאול ברזובסקי, באתר השטעטל הווירטואלי 

## הערות שוליים

קטגוריה:ישראלים ילידי פולין
קטגוריה:עולים בשנות ה-1950
קטגוריה:מלחינים יהודים פולנים
קטגוריה:מלחינים ישראלים
קטגוריה:פסנתרנים ישראלים
קטגוריה:אישים הקבורים בבית העלמין הדרום
קטגוריה:ביאליסטוק: אישים
קטגוריה:ישראלים שנולדו ב-1908
קטגוריה:ישראלים שנפטרו ב-1975
590-599 לפנה"ס

**שימו לב: ערך זה מכיל אירועים מן השנים 599 - 590 לפנה"ס**[ממוזער|300x300 פיקסלים|[סאפפו ואלקאיוס, צויר על ידי לורנס אלמה–טדמה (1881)]]

## אירועים ומגמות
* 598 לפנה"ס – יהויכין מחליף את אביו יהויקים ומתמנה למלך יהודה, הוא עתיד למלוך למשך שלושה חודשים בלבד עקב הגלייתו מיהודה על ידי נבוכדנצר השני מלך בבל
* 16 במרץ 597 לפנה"ס – הבבלים כובשים את ירושלים לאחר מצור ומחליפים את יהויכין בצדקיהו ומגלים יהודים רבים לבבל (כולל יחזקאל), החלה גלות בבל
* 595 לפנה"ס – פסמתיך השני מחליף את נכו השני ומתמנה למלך מצרים
* 593 לפנה"ס – הגלייה של ואלקאיוס וסאפפו מסיציליה
* 592 לפנה"ס – היסטוריה מוקדמת של סודאן, הצבא המצרי שודד את נפאטה ומאלץ את ממלכת כוש לעבר למקום מאובטח יותר בעיר מרואה ליד המפל השישי של הנילוס
* 591 לפנה"ס – החל למלוך אליאטס על ממלכת לידיה

## אנשים משמעותיים

* מאהאווירה
* נבוכדנצר השני

## קישורים חיצוניים

*
קטגוריה:המאה ה-6 לפנה"ס
הפרלמנט של קזחסטן

**הפרלמנט של קזחסטן** (בקזחית: **Қазақстан Республикасының Парламенті**; מילולית, "הפרלמנט של רפובליקת קזחסטן") הוא הרשות המחוקקת הרשמית של רפובליקת קזחסטן על פי חוקת המדינה, מאז הוקמה בשנת 1995.

## מבנה
הפרלמנט הקזחי מורכב משני בתים:
* הבית התחתון של הפרלמנט נקרא "מג'יליס" וכולל בתוכו 107 מושבים, כש-98 מהמושבים מורכבים מרשימות מפלגתיות ותשעה מהמושבים הם חברים קבועים שנבחרים על ידי האזרחים באופן נפרד. תקופת הכהונה של המג'יליס היא 5 שנים.
* הבית העליון הוא הסנאט וכולל בתוכו 47 מושבים, כשכל מחוז בקזחסטן מיוצג על ידי שני סנאטורים, כשעיר הבירה וערים בעלי חשיבות רפובליקנית נבחרות בבחירות נפרדות. 15 מהמושבים בסנאט ממונים על ידי נשיא קזחסטן. תקופת הכהונה של הסנאט היא 6 שנים, כשחצי מהמושבים נבחרים מדי 3 שנים.

### הסנאט
**הסנאט הקזחי** (בקזחית: **Қазақстан Парламентінің Сенаты**) הוא בית העליון בפרלמנט המורכב מחברי סנאט נבחרים, כאשר כל מחוז מיוצג על ידי שני סנאטורים, כך גם אסטנה שמייצגים אותה שני סנאטורים והעיר אלמטי, עיר הבירה לשעבר שהיא כיום עיר בעלת חשיבות רפובליקנית.

מחצית מחברי הסנאט נבחרים אחת לשלוש שנים.

### מג'יליס
**המג'יליס** (בקזחית: **Мәжіліс** = האספה) היא הבית התחתון ומורכבת ממאה ושבעה חברי פרלמנט, הנבחרים לתקופת כהונה של חמש שנים, בבחירות יחסיות על פי רשימות מפלגתיות. כיום מורכב הפרלמנט משלוש מפלגות, שנבחרו בבחירות שנערכו בינואר 2016.

## ראו גם

* בתי מחוקקים לפי מדינה

## קישורים חיצוניים

* 

קטגוריה:קזחסטן: פוליטיקה
קזחסטן
קזחסטן
אליהו סימפסון

הרב **אליהו ייאכיל סימפסון** (ביידיש: **סימפסאן**; בוברויסק, א' בתמוז תרמ"ט - ניו יורק, כ"ט בכסלו תשל"ז) היה רב חסיד חב"ד ותיק, ה'חוזר' (מי שחוזר ומעלה על הכתב את דברי התורה) של האדמו"ר הרש"ב ומי שמונה על ידו למשפיע קהילת חב"ד באודסה, הגבאי (מזכיר) של האדמו"ר הריי"ץ ושל ביתו ובית המדרש בחצרו. כיהן כשד"ר האדמו"ר הריי"ץ והרבי מלובביץ'. ממייסדי אגודת חסידי חב"ד העולמית, חבר הנהלת ישיבת תומכי תמימים ליובאוויטש המרכזית – 770, ממסייעי הצלת האדמו"ר הריי"ץ ממוסקבה ורב בית הכנסת "צמח צדק" בבורו פארק, ניו יורק.

## קורות חייו
### ברית המועצות
#### בוברויסק
נולד לשמעון אהרן והנקא למשפחת ייאכיל. בגיל 12 נשלח לעיירה ליובאוויטש והתקבל בגיל צעיר זה לאחר תנאים שהציבו לו ללימודים בישיבת תומכי תמימים בעיירה בה למד למשך 15 שנים. הוסמך להוראה על ידי הרד"ץ חן והרב אריה לייב שיינין רבה של דוקשיץ. בליובאוויטש שימש אחד מ'חוזרי' וכותבי ה'הנחות' (קיצורי החזרות שהובאו אל הרבי להגהה) על מאמריו של הרבי הרש"ב בהיותו בעל זיכרון צילומי, וחלקים גדולים מהסדרות 'ספר המאמרים' ו'תורת שלום' של הרבי הרש"ב נכתבו מפיו. באיגרת אל הנשיא זלמן שזר כותב עליו רבי מנחם מנדל שניאורסון: *"מראשי החוזרים והתופסים".*

#### קובליץ
בתרע"ו נישא לפרומא איטא בת החסיד יהושע בנימין ליפשיץ מקובליץ. בשנה שאחר חתונתו התגורר בסמוך לבית חותנו, בקובליץ שבפלך ויטבסק. בתום שנה שלח האדמו"ר הרש"ב איגרת בכתב-ידו לראשי קהילת חב"ד בעיר אודסה ובה מינהו לרב קהילתם כממלא מקומו של הרב אליעזר דברוסקין.

#### אודסה
הרב ייאכיל עבר לאודסה והחל לשמש כרב. באותה תקופה ניצל מפורעי ה'אדומים' על ידי הרב אלחנן דב מרוזוב ובתשרי תר"פ נסע לרוסטוב על הדון לבקר את רבו. באותה שנה בב' בניסן נפטר הרבי הרש"ב ובתשרי נסע לרוסטוב כחסידו של בנו, הרבי הריי"ץ. לאחר המהפכה הבולשביקית הצליח לברוח לאנגליה בעבור ויזה בה כונה בשם אליהו "סימפסון" כשמו הבדוי של אחיו בוויזה שלו. מיני אז נקרא הרב אליהו במשפחתו המקורית וזו המזויפת: אליהו **ייאכיל - סימפסון**.

### ארצות הברית
בשנת תרפ"ג הגיע עם משפחתו לארצות הברית, והוא מונה לרב בית הכנסת 'צמח צדק' בהארלם. לאחר מכן עבר לבורו פארק, שם שימש כרב בית כנסת בעל שם זהה למעלה מ-50 שנה עד פטירתו.

פעל להקמת אגודת חסידי חב"ד באמריקה, מונה ליושב ראש "אגודת התמימים" ושימש מנהל ובא-כחו של הרבי בישיבת תומכי תמימים המרכזית בניו יורק. שימש גם כיושב ראש 'אגודת התמימים' ו'ועד דמי המעמד', וכמזכיר 'ועד המסדר' ללימוד החסידות ולקיום התוועדויות בבית מדרשו של הרבי.

בת"ש כשהיגר הרבי הריי"ץ לארצות הברית התארח הרבי בביתו ישירות כשיצא מהנמל. הוא כונה 'נאמן בית' בביתו ומונה לאחראי על ה'יחידויות' - הפגישות עם הרבי הריי"ץ. הוא נשלח על ידו לשד"רות בהעברת תורתו ובאיסוף תרומות לשיקגו, למונטריאל, לסינסינטי ולמיאמי. אחר פטירתו נשלח על ידי חתנו הרבי מלובביץ' לישיבות ולקהילות שונות ברחבי אוסטרליה, קנדה וארצות הברית בהם שימש כרב זמני. נפטר ממחלה בכ"ט בכסלו תשל"ז, והרבי מלובביץ' ביקש להוסיף לנוסח מצבתו - *"מגדולי חוזרי דא"ח בליובאוויטש".*

## אחר פטירתו
חתנו, הרב אברהם רוזנפלד, ממלא את מקומו כרב בית הכנסת 'צמח צדק' בבורו פארק. (בנו של הרב אברהם נשוי לאחותו של שלום רובשקין.)

## לקריאה נוספת
* שניאור זלמן ברגר, **חסיד נאמן** ספר לדמותו ופועלו, תשס"ז

## הערות שוליים

קטגוריה:חסידי אדמו"ר הרש"ב
קטגוריה:רבנים חרדים אמריקאים
קטגוריה:חסידי חב"ד
קטגוריה:מזכירי אדמו"רי חב"ד
קטגוריה:בוגרי ישיבת תומכי תמימים בלובביץ'
קטגוריה:יהודים הקבורים בבית הקברות מונטיפיורי
קטגוריה:ילידי 1889
קטגוריה:נפטרים ב-1976
קטגוריה:חסידי אדמו"ר הריי"צ
רות קלינוב

**רות קְלינוב** (Klinov; 13 בפברואר 1929 – 19 בדצמבר 2015) הייתה פרופסורית לכלכלה באוניברסיטה העברית. התמחתה בכלכלת עבודה וכלכלת חינוך. זכתה בפרס נפתלי למדעי הכלכלה והחברה, יחד עם פרופ' נדב הלוי, על ספרם המשותף "ההתפתחות בכלכלת ישראל". הייתה חברה בוועדת דוברת.

## ביוגרפיה
קלינוב נולדה בברלין שבגרמניה. הוריה, רחל וישעיהו,נמלטו ב-1920 מפרעות דיניקין באוקראינה דרך הגבול לרומניה וחצו את נהר פרוט. אביה, ישעיהו קלינוב היה עיתונאי ששימש ככתב של עיתוני יידיש ברחבי העולם ושל הארץ בעברית, והיה מיודד עם זאב ז'בוטינסקי שהעסיקו בעיתונו. ב-1948 מונה לראש המינהל לעיתונות, הסברה, שידור וקולנוע במשרד הפנים. הבית שימש מקום מפגש לאנשי אינטליגנציה יהודים מרוסיה – שחקנים, סופרים ועוד.
אחותה הגדולה הייתה המשוררת והמתרגמת רינה קלינוב.
ב-1933 עלתה לישראל עם משפחתה, כאשר הוריה ברחו מאימת הנאצים. המשפחה התיישבה בתל אביב. בסוף שנות ה-30 עברה עם משפחתה לירושלים בעקבות עבודתו של אביה.

בשנת 1946 גויסה לפלמ״ח. הייתה בהכשרת דגניה ב', שירתה בפלוגה ג' של הגדוד השלישי בחטיבת יפתח, ושימשה אלחוטנית בפלוגה. היא נאסרה על ידי הבריטים ב-4 בדצמבר 1947, כשהייתה בדרכה להקמת עמדה ליד המרכז המסחרי בירושלים. במאי 1948 השתחררה מהכלא, ולא חזרה לפלמ״ח.

בשנת 1964 קיבלה תואר דוקטור מהאוניברסיטה העברית בירושלים, על עבודה בנושא "הכדאיות הכלכלית של ההשקעה בחינוך בישראל".

בשנת 1966 הצטרפה לסגל האוניברסיטה העברית. ב-1969 הועלתה לדרגת מרצה בכירה, וב-1995 לפרופסור חבר. ב-1997 פרשה כפרופסור אמריטה. היא כיהנה כיו״ר האגודה הישראלית לכלכלה.

במשך שנים רבות כיהנה כיו"ר הוועד המנהל של התיכון ליד האוניברסיטה. היא הייתה פעילה למען זכויות הערבים ופעילה אקטיבית ב"מחסום ווטש".

הייתה גרושה ואם לשניים. נקברה בקיבוץ עינת.

## ספריה
*
*נדב הלוי ורות קלינוב-מלול, **ההתפתחות הכלכלית של ישראל**, אקדמון, ירושלים, 1968
*רות קלינוב-מלול, **כלכלת חינוך**, האוניברסיטה הפתוחה, 2014

## פרסומים נבחרים
* יהודים וערבים בכוח העבודה הישראלי: שכר ורמת השכלה. רבעון לכלכלה 145 (1990)

## קישורים חיצוניים
* פרופ' רות קלינוב באתר האוניברסיטה העברית בירושלים
* 
* רות (קלינוב) מלול, באתר סימניה
* 
* לזכרה של רות קלינוב, באתר מכון טאוב
* 

## הערות שוליים

קטגוריה:סגל האוניברסיטה העברית בירושלים: כלכלה
קטגוריה:כלכלניות ישראליות
קטגוריה:כלכלנים ישראלים
קטגוריה:נשיאי האגודה הישראלית לכלכלה
קטגוריה:ישראליות ילידות גרמניה
קטגוריה:ישראלים ילידי גרמניה
קטגוריה:נשות העלייה החמישית
קטגוריה:אנשי העלייה החמישית
קטגוריה:זוכי פרס נפתלי
קטגוריה:בעלות תואר דוקטור מהאוניברסיטה העברית בירושלים
קטגוריה:בעלי תואר דוקטור מהאוניברסיטה העברית בירושלים
קטגוריה:לוחמות הפלמ"ח
קטגוריה:לוחמי הפלמ"ח
קטגוריה:אישים הקבורים בעינת
קטגוריה:ישראליות שנולדו ב-1929
קטגוריה:ישראלים שנולדו ב-1929
קטגוריה:ישראליות שנפטרו ב-2015
קטגוריה:ישראלים שנפטרו ב-2015
עיט נחשים אסייתי

**עיט נחשים אסייתי** (שם מדעי: *Spilornis*) הוא סוג של דורס יום ממשפחת הנציים החי בדרום-מזרח אסיה. הוא אינו קרוב לעיטים האמיתיים אלא דווקא לחיוויאי הניזון בעיקר מנחשים.

לדורסים אלה פנים צהובות ונקיות מנוצות, מקור גדול וחד, ציצה מאחורי ראשם ורגליים ארוכות עם טפרים חדים. מינים שונים יכולים להיות צבעוניים יותר מאחרים. הכנפיים ארוכות ומותאמות לתעופה בין ענפים ועלים ביער.

עיט הנחשים עף ביער ומחפש נחשים למאכל. הוא תופס אותם במהירות בטפרים והורג אותם עם מקורו. לאחר מכן הוא עף למקום מבודד לאכול את הטרף. בנוסף הם יטרפו יונים קטנים, עופות שונים, לטאות וחסרי חוליות גדולים.

## מינים
*עיט נחשים מצויץ (Spilornis cheela)
* Spilornis elgini
* עיט נחשים פיליפיני (Spilornis holospilus)
* Spilornis kinabaluensis
* Spilornis klossi 
* Spilornis rufipectus

## קישורים חיצוניים

קטגוריה:בעלי חיים שתוארו ב-1840
קטגוריה:טקסונים שתוארו בידי ג'ורג' רוברט גריי
קטגוריה:עיטי-נחשים
עיטים ימיים

[ממוזער|[עיטם לבן-ראש בתעופה.]]
**עיטים ימיים** (שם מדעי: Haliaeetinae) היא תת משפחה של עופות דורסים במשפחת הנציים של עופות דמויי-עיט החיים ליד הים וניזונים מדיג. בתת-משפחה זו שני סוגים.

העיטמים וקרוביהם הם הגדולים ביותר בבני משפחת הנציים, כשהגדול מכולם הוא עיטם שטלר, שיכול להגיע למשקל של 9 ק"ג. שאר המינים גם הם גדולים מאוד וחלקם טורפי-על הניזונים מרוב היצורים הקטנים באזור חיותם, ולא רק מדגים. הם בעלי טפרים גדולים  ומצוידים גם בקרסים, המותאמים לאחיזה בדגים חלקלקים. המקור גדול וצבעו צהוב.

העיטמים הם עופות מונוגמיים. הם  בונים קנים ענקיים ומטפלים בגוזלים עד הגיעם לבגרות.

## מיון
*תת-משפחת **עיטים ימיים** (Haliaeetinae)
**סוג עיטם (*Haliaeetus*)
***מין עיטם לבן-זנב (*Haliaeetus albicilla*)
***מין עיטם לבן-ראש (*Haliaeetus leucocephalus*)
***מין עיטם לבן-גחון (*Haliaeetus leucogaster*)
***מין עיטם עקוד-זנב (*Haliaeetus leucoryphus*)
***מין עיטם שטלר (*Haliaeetus pelagicus*)
***מין עיטם איי שלמה (*Haliaeetus sanfordi*)
***מין עיטם קולני (*Haliaeetus vocifer*)
***מין עיטם מדגסקרי (*Haliaeetus vociferoides*)
**סוג נץ דגים (*Ichthyophaga*)
***מין נץ דגים קטן (*Ichthyophaga humilis*)
***מין נץ דגים אפור-ראש (*Ichthyophaga ichthyaetus*)

*
הדיוויזיה ה-94 (ורמאכט)

**הדיוויזיה ה-94** (בגרמנית: **94. Infanterie-Division**) הייתה דיוויזיית חיל רגלים של ה שלחמה במלחמת העולם השנייה. הדיוויזיה לחמה בקרב על צרפת, ובקרבות החזית המזרחית, והושמדה בקרב סטלינגרד. לאחר מכן הוקמה הדיוויזיה מחדש, ולחמה בחזית האיטלקית.

## היסטוריה
הדיוויזיה הוקמה ב-25 בספטמבר 1939, הועמדה תחת פיקוד הלמוט פולקמן והוצבה תחת פיקוד הקורפוס ה-9 במסגרת הארמייה הראשונה בחזית המערבית. במהלך המערכה על צרפת ועל ארצות השפלה לחמה הדיוויזיה כחלק מקורפוסים שונים במסגרת הארמייה השישית, ולאחר מכן נשארה בצרפת כחיל כיבוש. במהלך מבצע ברברוסה הייתה הדיוויזיה בתחילה בעתודת הOKH כחלק מהקורפוס הממונע ה-40 במסגרת הארמייה השנייה, ולאחר מכן הועברה תחת פיקוד הארמייה ה-17, ולחמה עמה בגזרה הדרומית. במהלך מבצע מקרה כחול לחמה הדיוויזיה בתחילה כחלק מהארמייה ה-17, ולאחר מכן כחלק מארמיית הפאנצר הרביעית. בהמשך לחמה הדיוויזיה כחלק מהארמייה השישית בקרב סטלינגרד, וב-29 בינואר 1943 נכנעו שרידיה לכוחות הסובייטים.

ב-1 במרץ 1943 הוקמה הדיוויזיה מחדש, תחת פיקודו של מפקד הדיוויזיה לשעבר גאורג פייפר. בדצמבר 1943 הועברה הדיוויזיה לאיטליה, שם לחמה כחלק מהארמיות העשירית וה-14, ובכלל זה בקרב מונטה קאסינו, וב-2 במאי 1945 נכנעו שרידיה יחד עם שאר קבוצת ארמיות C.

## מפקדים

## קישורים חיצוניים

* הדיוויזיה ה-94 באתר lexikon-der-wehrmacht 

94
קטגוריה:יחידות גרמניות בקרב סטלינגרד
דאשה פולנקו

**דאשה יולן פולנקו** (באנגלית: **Dascha Yolaine Polanco**; נולדה ב-3 בדצמבר 1982) היא שחקנית טלוויזיה וקולנוע דומיניקנית-אמריקאית. ידועה בזכות תפקידה כדאייה דיאז בסדרה "כתום זה השחור החדש", ובשל תפקידה כקוקה בסרט המוזיקלי "שכונה על הגובה" .

## ביוגרפיה
פולנקו נולדה ברפובליקה הדומיניקנית, והיגרה עם משפחתה לארצות הברית בגיל צעיר. היא גדלה בברוקלין, ניו-יורק ובמיאמי עם אביה, מכונאי, ואמה, קוסמטיקאית. פולנקו היא הבכורה משלושה ילדים. יש לה אח ואחות.

פולנקו שאפה להיות שחקנית מגיל צעיר אך פחדה ללכת לאודישנים בגלל משקלה. היא השלימה תואר ראשון בפסיכולוגיה בהאנטר קולג', ולאחר הלימודים עבדה בתחום שירותי הבריאות, במטרה להיות אחות סיעודית. היא עבדה במרכז הרפואי מונטיפיורי בברונקס בזמן לימודי הסיעוד, ובתקופה זו החליטה שמשחק הוא בכל זאת מטרתה האמיתי, על אף חששותיה, והיא נרשמה ללימודי משחק.

## קריירה
היא נחתמה על ידי סוכנות ניהול השחקנים שירלי גרנט. היא התחילה לגלם תפקידים קטנים בסדרות טלוויזיוניות כמו "בלתי נשכח" ו-"NYC 22".

ב-2012, פולנקו לוהקה לסדרה של נטפליקס, "כתום זה השחור החדש", בתפקיד דאיינרה "דאייה" דיאז, אסירה בכלא נשים. הייתה זאת הפעם הראשונה שהתפרנסה מעבודת משחק במשרה מלאה.

בשנת 2013 פולנקו הופיעה בסרט העצמאי "תן לי מחסה" (**Gimme Shelter**) לצד ונסה הדג'נס, ולאחר מכן בסרטי הקומדיה "הסנדלר" (2014) ו"*[[ג'וי (סרט)|ג'וי]]"* (2015), והיא כיכבה בסרט משנת 2016 "התאמה מושלמת", בעוד המשיכה להשתתף בעונות 2–4 של "כתום זה השחור החדש".

באוגוסט 2015, ה-NFL הודיעו כי פולנקו תהיה חלק מליין הביגוד של הליגה, יחד עם ג'יימי צ'ונג, אליסה מילאנו ורבים אחרים. פולנקו, הלטינית היחידה בקמפיין, ייצגה את קבוצת הניו יורק ג'איינטס.

בשנת 2018 הופיעה בתפקיד הבלשית לורי ויילדר בסדרה "הרצח של ורסצ'ה" - העונה השנייה של סדרת הטלוויזיה האמריקאית "סיפור פשע אמריקאי". בשנת 2019 החלה לשחק בקומדיה "בובה רוסית" בנטפליקס שיצרה נטשה ליון, חברתה לקאסט כתום זה השחור החדש ושיחקה במיני-סדרה "כשהם רואים אותנו". בנוסף, חזרה לשחק בעונה השביעית והאחרונה של "כתום זה השחור החדש".

בשנת 2021 שיחקה בסרט המוזיקלי "שכונה על הגובה" שביים ג'ון מ. צ'ו ומבוסס על המחזמר באותו שם משנת 2007 שכתבו קיארה אלגריה הודס ולין-מנואל מירנדה.

## חיים אישיים
לפולנקו יש שני ילדים, בן ובת. בתה שיחקה את דמותה הצעירה של פולנקו בסדרה "כתום זה השחור החדש" בעונתה החמישית.

## פילמוגרפיה
### קולנוע

### טלוויזיה

## קישורים חיצוניים

## הערות שוליים

קטגוריה:שחקניות קולנוע וטלוויזיה אמריקאיות
קטגוריה:מהגרות לארצות הברית
קטגוריה:מהגרים מהרפובליקה הדומיניקנית לארצות הברית
קטגוריה:בוגרות מכללת האנטר
קטגוריה:בוגרי מכללת האנטר
קטגוריה:אמריקאיות שנולדו ב-1982
קטגוריה:אמריקאים שנולדו ב-1982
דיוויזיית הפאנצר ה-27 (ורמאכט)

**דיוויזיית הפאנצר ה-27** (בגרמנית: **27. Panzer-Division**) הייתה דיוויזיית שריון של הוורמאכט שלחמה במלחמת העולם השנייה.

## היסטוריה
הדיוויזיה הוקמה בדרום רוסיה ב-1 באוקטובר 1942 על ידי שינוי שמו של **צוות קרב מיכאליק** (Kampfgruppe Michalik), אשר הורכב על בסיס יחידות שנלקחו מדיוויזיית הפאנצר ה-22. כמפקדה הראשון של הדיוויזיה מונה הלמוט מיכאליק אשר היה בזמנו מפקד צוות הקרב. הדיוויזיה כללה רק 20 טנקים, והועברה תחת פיקוד הקורפוס השביעי שהיה חלק מהארמייה השנייה. הדיוויזיה נלחמה בקרבות כנגד הצבא האדום באזור וורונז', ובדצמבר של אותה שנה הועברה תחת הארמייה האיטלקית השמינית ומאוחר יותר באותו החודש תחת הארמייה ההונגרית השנייה. לקראת סוף השנה הדיוויזיה נסוגה יחד עם ההונגרים אל נהר הסוורסקי דונץ ובינואר 1943 כבר כללה רק 11 טנקים. היא לחמה בקרבות על הדונץ במסגרת קורפוס הפאנצר ה-24 שהיה חלק מהארמייה ההונגרית הראשונה והארמייה האיטלקית השמינית לסירוגין. ב-1 במרץ 1943, לאחר מבצע סטורן קטן פורקה הדיוויזיה. חלקים ממנה נשלחו לצרפת שם היוו את הגרעין הראשוני של דיוויזיית הפאנצר ה-24 בעוד שאר החלקים נשלחו כדי לתגבר את דיוויזיית הפאנצר השביעית. 

## מבנה
**ספטמבר 1942:**

## מפקדים
* אוברסט הלמוט מיכאליק (1 באוקטובר 1940 - 29 בנובמבר 1942)
* אוברסט הנס טרגר (29 בנובמבר 1942 - 26 בינואר 1943)
* אוברסט יואכים פון קרונהילם (26 בינואר 1943 - 1 במרץ 1943)

## לקריאה נוספת

* Martin Windrow, **The Panzer Divisions**, UK: Osprey Publishing, 1972.


## קישורים חיצוניים

* דיוויזיית הפאנצר ה-27 באתר lexikon-der-wehrmacht 
* דיוויזיית הפאנצר ה-27 באתר Axis History 

27
תיארוך אורניום-עופרת

**תיארוך אורניום–עופרת (U–Pb) **הוא אחת משיטות התיארוך הוותיקות והמדויקות ביותר של תיארוך רדיומטרי. בשיטה זו ניתן לתארך סלעים, שגילם בין מיליון שנה ל-4.5 מיליארד שנים בשיעור דיוק שיוצר טעות עד טווח של 1% עד 0.1%.

שיטת תיארוך זו מבוצעת בדרך כלל על המינרל זירקון (ZrSiO4), אולם ניתן לעשות בו שימוש גם על מינרלים אחרים. זירקון קולט אטומי אורניום לתוך המבנה הגבישי שלו כמחליפים לזירקוניום, אבל דוחה בעוצמה עופרת. לזירקון יש טמפרטורת חסימה (הטמפרטורה שמתחתיה אינם חופשיים לעזוב את המינרל, כך שהשעון הרדיומטרי מתחיל לפעול) גבוהה מאוד, עמידות בפני שבירה מכנית ואדישות כימית גבוהה. זירקון יוצר מספר רב של שכבות גבישיות במהלך אירועים מטאמורפיים, כאשר כל אחד מהם יכול להוות עדות לגיל איזוטופי של האירוע. ניתן להשיג אנליזה מקומית של המיקרו-קרן באמצעות שיטות הלייזר ICP-MS אוSIMS.

המינרל משלב אטומים של אורניום ותוריום לתוך המבנה הגבישי שלו, אבל דוחה בתוקף עופרת. לכן סביר שכל תכולת העופרת של הזירקון היא רדיוגנית, כלומר היא מיוצרת אך ורק על ידי תהליך של דעיכה רדיואקטיבית לאחר היווצרות המינרל. לכן היחס הנוכחי בין עופרת לאורניום במינרל יכול לשמש כדי לקבוע את גילו של המינרל.

אחד מיתרונותיה המשמעותיים של שיטת תיארוך זו היא שכל דגימה מספקת שני שעונים, אחד המבוסס על התפרקות אורניום 235 לעופרת-207 עם זמן מחצית חיים של 700 מיליוני שנים בקירוב, ואחד המבוסס על התפרקות אורניום-238 לעופרת-206 עם זמן מחצית חיים של 4.5 מיליארדי שנים בקירוב, דבר המספק בדיקת הצלבה מובנית שמאפשרת לקבוע בדייקנות את גיל הדגימה גם אם חלק מהעופרת אבד. השיטה מסתמכת על שתי תגובות שרשרת נפרדות של דעיכה רדיואקטיבית: מאיזוטופ של אורניום 238U לאיזוטופ של עופרת עם זמן מחצית חיים של 4.47 מיליארד שנים, וכן תהליך דעיכה רדיואקטיבית שנקרא "סדרת האקטיניום" או "מפל הפלוטוניום" – דעיכה מ-235U ל-207Pb, עם זמן מחצית חיים של 710 מיליון שנים.

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:קצרמר גאולוגיה
קטגוריה:גאוכרונולוגיה
קטגוריה:אורניום
קטגוריה:עופרת
אנה וילסון-ג'ונס

**אנה וילסון-ג'ונס** (באנגלית: **Anna Wilson-Jones**; נולדה ב--8 באוקטובר 1970) היא שחקנית אנגלייה. היא ידועה בעיקר מהופעתה בתפקיד ג'ולייט מילר בסדרה "מלון בבילון" ובדמות שרה בסיטקום "Spaced".

## ביוגרפיה
אנה וילסון-ג'ונס נולדה בווקינג שבמחוז סארי. 

## קריירה
בשנת 2000 שיחקה בתפקיד סנדרה הריסון בפרק האחרון של הסדרה "המפקח מורס".

ב-2004 ו-2005 השתתפה וילסון-ג'ונס בסדרת הטלוויזיה "הקס" בערוץ Sky One בתפקיד ג'ו ווטקינס. ב-2006 הופיעה בתפקיד אנה בסדרה "שוגר אהובתי" עיבוד של ערוץ 4 לרומן באותו שם. עוד שיחקה בסדרות "כזה כאילו", "בחזרה לאחוזת העמק", "Wonderful You", "דרך ווטרלו", "רוזמרי ות'יים" וב"אפר לעפר".

וילסון-ג'ונס הופיעה בתפקיד אורח בסדרה "רציחות במידסומר". בדרמה של ITV "החיים שאחרי" שעוסקת בפאראפסיכולוגיה גילמה את הדמות של ג'וד ברידג', גרושתו של רוברט ברידג' (בגילומו של אנדרו לינקולן). ביוני 2007 החלה להופיע בדמות סאלי במיני-סדרה "The Time of Your Life" של רשת ITV.

ב-2009 הצטרפה לצוות השחקנים של הסדרה "מלון בבילון" בתפקיד ג'ולייט מילר, מנהלת המלון.

בסוף 2011 שיחקה וילסון ג'ונס בפרק הראשון "ההמנון הלאומי" בסדרת האנתולוגיה "מראה שחורה". עוד כיכבה בסרט הטלוויזיה "משמרת לילה" המבוסס על רומן מאת שרה ווטרס, ושודר לראשונה ב-2012 ב-BBC. בסרט היא מגלמת את ג'וליה סטנדינג, סופרת לסבית, החיה בלונדון במהלך מלחמת העולם השנייה. בנוסף הופיעה בעונה השנייה של הסדרה "עברייני על" בתפקיד לורה. עוד ב-2011 שיחקה בתפקיד רוזלינד ריידל בשני פרקים בעונה הראשונה של הסדרה "פקד בילוש בנקס".

ב-2011 שיחקה בתפקיד דאוויניה בעונה השנייה של הסדרה "PhoneShop" בערוץ 4.
ב-2016 גילמה את ליידי אמה פורטמן בסדרת הדרמה "ויקטוריה".

## חיים אישיים
וילסון-ג'ונס נשואה לשחקן סטיב ג'ון שפרד. לבני הזוג יש שתי בנות ובן.

## פילמוגרפיה

## קישורים חיצוניים

## הערות שוליים

קטגוריה:שחקניות קולנוע וטלוויזיה אנגליות
קטגוריה:בריטיות שנולדו ב-1970
קטגוריה:בריטים שנולדו ב-1970
אשת ישעיהו

**אֵשֶׁת יְשַׁעְיָהוּ** היא דמות מקראית אשר שמה נפקד מהכתובים בתנ"ך. היא מכונה נביאה וכן עלמה לפי חלק מהמפרשים. הכתוב אינו ודאי ויש הסוברים כי העלמה היא אשת אחז מלך יהודה. היא ילדה לישעיהו שלושה בנים: שאר ישוב, עמנו אל ומהר שלל חש בז. שמות אלה מזכירים לעם ישראל כי ה' הוא זה ששומר עליהם והם נתנו 

ישעיהו נותן לאחז מלך יהודה אות, כדי לשכנע אותו בדברי נבואתו שלא יפחד ממלכת ארם וממלכת ישראל:
. העלמה יולדת לו בן. את השם נותנת האם. הבן מקבל שם סמלי אשר נותן ביטוי לציפייה מנבואת ישעיהו. כך מפרשים רש"י, אבן עזרא ואחרים. שד"ל מפרש כי 'עלמה' הוא שם לנערה בריאה ומהירה, "בין שתהיה בתולה בין שלא תהיה", בניגוד לאחרים הוא פירש שהעלמות היו נשים בחצר המלך ממעמד נמוך יותר ממעמד המלכות ופלגשי המלך. לשיטתו והכתוב 'עלמה' מכוון ל-'עלמה אחת ידועה ומפורסמת שהייתה לאחז' כלומר אשת המלך אחז. טענה זו לדעת מנחם הרן מיותרת כי לדידו של שד"ל העלמה יכולה להיות כל אישה או פילגש.

מהמילה "עלמה" המופיעה בפסוק אפשר להבין כי משמעותה אישה נשואה וגם במשמעות נערה שאיננה נשואה. לדעת רש"י העלמה היא אשת ישעיהו היולדת לו את עמנו אל בשנה הרביעית למלכות אחז מלך יהודה: "אשתי הרה השנה הזאת והיא הייתה שנת ד' לאחז".

הכינוי "נביאה" מופיע בהקשר לאשת ישעיהו ב. לדעת מלבי"ם, רש"י ורבים אחרים מתייחס כינוי זה, גם הוא על אשת ישעיהו. כמו כן מצודת ציון מזהה את הנביאה כאשת ישעיהו: "הנביאה - כן תקרא אשת הנביא".

מעורבותן של נשות נביאים בחזון הנבואי מצוי גם אצל נביאים נוספים במקרא. הושע לוקח לו לאישה את גומר בת דבליים במצוות ה', ובמקרה אחר ה' מבשר ליחזקאל על מות אשתו. פרטי חייו האישיים של ישעיהו שזורים בסימן הנבואה ואלה מספרים בגורלו של עם ישראל כולו.

הכתוב ב מוסר כי מדובר ב'עלמה'. הנערה, אישה חסרת שם היא זו שיולדת את עמנו אל. בכתוב בפרק ח' נמסר כי היולדת היא נביאה כלומר, אשת ישעיהו, ואף כאן שמה לא נמסר. היא זו שיולדת את מהר שלל חש בז. שמו של עמנו אל ניתן על ידי ה'עלמה' נותן ביטוי לקיום נבואתו של ישעיהו ואילו שמו של הבן השני מהר שלל חש בז ניתן במצוות האל ויש לראות בכך כביטוי וסימן לנבואה.

## הערות שוליים

קטגוריה:נשים בספרי נביאים
קטגוריה:אישים בספר ישעיהו
קטגוריה:נביאים בתנ"ך
קטגוריה:יהודי המאה השמינית לפנה"ס
קטגוריה:אישים בתנ"ך ששמם אינו מצוין
צבי קפלן (מדען)

**צבי קפלן** (נולד ב-1944) הוא פיזיקאי ישראלי שכיהן כמנהל סוכנות החלל הישראלית ומנהל המרכז למחקר גרעיני - שורק.

## קורות חיים
קפלן נולד וגדל בירושלים. הוריו עלו שניהם מאירופה, לפני מלחמת העולם השנייה. אביו, מהנדס כימי עלה מליטא ועבד בים המלח כשהחלו להפיק משם לראשונה את האשלגן. אמו, רוקחת בת למשפחה דתית אורתודוקסית, עלתה מפולין.

בצה"ל שירת בנח"ל. לאחר שחרורו סיים תואר ראשון במתמטיקה ובפיזיקה באוניברסיטה העברית בירושלים. את הדוקטורט עשה במכון ויצמן למדע והתמחה בתחום הפלזמה ולאחר מכן שימש חוקר במשך שנה במעבדות בל בארצות הברית.

בשובו לישראל עבד במרכז למחקר גרעיני - שורק ופיתח שיטת הנעה חשמלית בחלל. ב-1997 מונה למנהל המרכז. בספטמבר 2004 מונה לראש סוכנות החלל הישראלית, וכיהן בתפקיד עד 2011. בתקופת כהונתו נחתם לראשונה הסכם שיתוף פעולה עם סוכנות החלל הצרפתית שהוליד את פרויקט לוויין המחקר "ונוס" וכן הסכם שיתוף פעולה ראשון עם סוכנות החלל האירופית.

ב-2013 הוענק לו אות אביר לגיון הכבוד הצרפתי. הוא משמש חבר הוועד המנהל במדעטק - המוזיאון הלאומי למדע, טכנולוגיה וחלל.

## קישורים חיצוניים

* Israel's man on space, אתר משרד החוץ, 11 באוגוסט 2010.

## הערות שוליים

קטגוריה:פיזיקאים ישראלים
קטגוריה:פיזיקאים יהודים
קטגוריה:בוגרי האוניברסיטה העברית בירושלים
קטגוריה:בעלי תואר דוקטור ממכון ויצמן למדע
קטגוריה:אנשי תוכנית החלל הישראלית
קטגוריה:מעוטרי אות לגיון הכבוד
קטגוריה:עובדי המרכז למחקר גרעיני - שורק
קטגוריה:ישראלים שנולדו ב-1944
דיוויזיית הפאנצר ה-155 מילואים (ורמאכט)

**דיוויזיית הפאנצר ה-155 מילואים** (בגרמנית: **155. Reserve-Panzer-Division**) הייתה דיוויזיית שריון של הוורמאכט שלחמה במלחמת העולם השנייה.

## היסטוריה
הדיוויזיה הוקמה ב-1 באוגוסט 1943 בצרפת, וכמפקדה הראשון מונה פרנץ לנדגראף. הדיוויזיה הוצבה ככוח עתודה ברן ולאחר מכן הועברה לנים. ב-30 באפריל 1944 פורקה הדיוויזיה וביחידותיה השתמשו כדי לתגבר את דיוויזיית הפאנצר התשיעית.

## מפקדים
* גנרלוטננט פרנץ לנדגראף (1 באוגוסט 1943 - 23 באוגוסט 1943)
* גנרל-מיור קורט פון יאסר (23 באוגוסט 1943 - 6 בספטמבר 1943)
* גנרלוטננט פרנץ לנדגראף (7 בספטמבר 1943 - 30 בספטמבר 1943)
* גנרלוטננט מקס פרמריי (30 בספטמבר 1943 - 30 באפריל 1944)

## לקריאה נוספת

* Martin Windrow, **The Panzer Divisions**, UK: Osprey Publishing, 1972.


## קישורים חיצוניים
* דיוויזיית הפאנצר ה-155 מילואים באתר lexikon-der-wehrmacht 
* דיוויזיית הפאנצר ה-155 מילואים באתר Axis History 

155
דיוויזיית הפאנצר קלאוזביץ

**דיוויזיית הפאנצר קלאוזביץ** (נקראה גם **דיוויזיית הפאנצר ה-45**; בגרמנית: **Panzer Division Clausewitz**) הייתה דיוויזיית שריון של הוורמאכט שלחמה במלחמת העולם השנייה.

## היסטוריה
הדיוויזיה הוקמה ב-4 באפריל 1945, וריכזה תחתיה את כל שרידי כוחות העתודה הגרמניים באזור שלזוויג-הולשטיין. כמפקדה מונה מרטין אונריין. היחידות שהרכיבו אותה נלקחו מדיוויזיית הפאנצר פלדהרנהאלה, דיוויזיית גרוסדויטשלנד, דיוויזיית הפאנצר ה-223 מילואים ודיוויזיית הפאנצר הולשטיין. הדיוויזיה כללה ברובה חיילים ותיקים שהחלימו מפציעות או חיילים צעירים ותיקי ההיטלריוגנד. היו לה מעט טנקים, ורובם היו במצב גרוע. היא הייתה דיוויזיית השריון האחרונה שהוקמה בידי הוורמאכט, אולם הקמתה לא הושלמה מעולם. חרף מצבתה החסרה, היא נשלחה לקרב כבר באותו חודש. היא הוכפפה תחת קורפוס הפאנצר ה-39 אשר היה חלק מהארמייה ה-12 של ולטר ונק. הדיוויזיה הצטוותה לנוע דרומה ולנסות לחתוך את קווי האספקה של הדיוויזיות המובילות של צבא ארצות הברית ולחבור אל ארמיית הפאנצר אס אס ה-11 שלחמה באזור הרי הארץ. הניסיון נחל כישלון מוחץ, ומרבית הדיוויזיה הושמדה במהלכו. היחידות המעטות ששרדו המשיכו להילחם עד סוף המלחמה.

## קישורים חיצוניים
* דיוויזיית הפאנצר קלאוזביץ באתר lexikon-der-wehrmacht 
* דיוויזיית הפאנצר קלאוזביץ באתר Axis History 

קלאוזביץ
חיים יוסף פולק

[ממוזער|מצבת קברו של רבי חיים יוסף פולק בבית הקברות היהודי ב[טשביץ' (טרייביטש)]]
רבי **חיים יוסף פולק** (בכתיב מיושן: **פאללאק**; בלועזית: **Joachim Pollak**; ח' בטבת ה'תקנ"ט, 16 בדצמבר 1798 - ליל ב' בטבת ה'תר"ם, 16 בדצמבר 1879) היה רב במוראביה, מתלמידי החת"ם סופר ומהבולטים שבאנשי תנועת ההשכלה. כיהן כרב אב"ד וראש ישיבת טרייביטש, ומחבר ביאור "מקור חיים" על ספר העקידה.

## ביוגרפיה
נולד בטרייביטש, בנו היחיד של הדיין המקומי הרב שבתי פולק. למד אצל רבי אלעזר רוקח מחבר "שמן רוקח" ובהמשך כשמונה שנים בישיבת פרשבורג אצל החת"ם סופר. בחנוכה ה'תקפ"ה (דצמבר 1824) נשא לאישה את פראדל בת ר' נתן נטע אסטרייכר.

בשנת ה'תקפ"ט התמנה לכהן כרבה של עיר הולדתו טרייביטש. משרה בה החזיק במשך כיובל שנים, עד לפטירתו. הוא החזיק בעיר ישיבה גדולה שלמדו בה תלמידים רבים.

הרב פולק נודע כמלומד גדול ופרסם חידושים רבים בכתבי העת בני התקופה (חבצלת, שומר ציון הנאמן, העברי בו כתב מיום היווסדו, היהודי ואחרים). חיבורו "מקור חיים" נדפס בשולי ספר "עקידת יצחק" אותו ביאר. הדפסת הספר נעשתה בהסכמת הרש"ר הירש, הכתב סופר ועוד. בפירושו, במבוא לשער השלושים ואחד, הוסיף קטע נרחב הדן באסטרונומיה של העת החדשה, בה, בין השאר, קיבל את המודל ההליוצנטרי ולא היסס להדגיש שהארץ "גם היא כוכב לכת, איין פלאנעט, המקפת את השמש בשס"ה יום ושש שעות".

תלמידו אייזיק הירש וייס אשר למד אצלו כשנתיים (בהיותו הרב פולק כבן 30) והושפע ממנו כל חייו, כתב על אודותיו באריכות בספרו "**זכרונותי**":

וייס הרחיב על אודות סגנון וקצב הלימוד של הרב פולק, סדר יומו, ידיעתו בעל פה את לשונות הש"ס והראשונים, ידיעותיו הבלשניות ועוד. לדבריו, הרב פולק היה בקי בכתבי קיקרו וסנקה "כמו בהלכות שבת... גם בלשון צרפת היה בקי". כן תיאר את אופיו הרך, מלבושיו (בשבת ובחג התעטף "בבגדי רבני פולין"), מתנגדיו ועוד.

הרב פולק היה אחד מהפוריים בין רבני מוראביה: רבים ממאמריו פורסמו בכתב-העת "כוכבי יצחק", שהוא תרם לו יותר מכל כותב יחיד אחר, וכמו כן חיבר הסכמה לפירושו של גדעון ברכר ל"ספר הכוזרי" והרבה לעסוק בפילוסופיה היהודית של ימי הביניים.

הרב פולק נפטר בליל ב' בטבת ה'תר"ם, 16 בדצמבר 1879, בהיותו כבן 81, ונטמן בעירו טרייביטש. בהלווייתו השתתפו אלפים, ביניהם שרי ממשלה, אנשי דת נוצרים ועוד.

בנו הרב שמואל פולק, ששימש קודם ברבנות בעיירה , כיהן אחריו כרבה של טרייביטש.

## קישורים חיצוניים
* 
* 
* 
* 

## הערות שוליים

קטגוריה:רבנים אשכנזים
קטגוריה:תלמידי החתם סופר
קטגוריה:בוגרי ישיבת פרשבורג
קטגוריה:מחברי ספרות תורנית
קטגוריה:משכילי מורביה
קטגוריה:ילידי 1798
קטגוריה:נפטרים ב-1879
לשון (משחק)

**לשון** (נהגה במלעיל) הוא משחק קלפים ישראלי המיועד לשלושה שחקנים ומעלה.

## סידור המשחק
מחלקים לכל שחקן ארבעה קלפים, אם שלושה מתוך ארבעת הקלפים של אחד השחקנים זהים יחליפם בארבעה קלפים חדשים, מצב זה נקרא "שרוף". יתר הקלפים מועמדים בערימה לצד השחקן הראשון.

## מהלך המשחק
השחקן המתחיל שולף קלף מן החפיסה ולאחר מכן מעביר קלף אחד הלאה לשחקן הבא. השחקן הבא בתורו ירים את הקלף שהעביר אליו השחקן הראשון ויעביר הלאה לשחקן הבא. וכן הלאה, עד לשחקן האחרון שבמקום להעביר הלאה ישים את הקלף בערימה מוסתרת. המשחק ממשיך בקצב שבו שולף השחקן קלפים חדשים מהחפיסה, קלף אחד בפעם כך שהיד של כל שחקן נעה בין ארבעה לחמישה קלפים.

כאשר אחד השחקנים מצליח לאסוף רביעיית קלפים זהים (לדוגמה , ,   ו) עליו להוציא לשון (ומכאן שם המשחק) ולהמשיך להעביר קלפים כאילו עוד לא השלים רביעייה כשכל הזמן לשונו עדיין בחוץ. מטרת יתר השחקנים היא לזהות כאשר אחד השחקנים האחרים הוציא לשון ולהוציא לשון אף הם, הסבב מסתיים כאשר אחרון השחקנים שם לב. השחקן האחרון ששם לב מקבל אות אחת משם המשחק ("לשון") או כל מילה ארוכה אחרת, ואז ממשיכים בסבב נוסף. המשחק נגמר כאשר אחד השחקנים קיבל כבר את כל אותיות המילה הנבחרת. בדרך כלל ארבעה הפסדים, בסיבוב המפסיד הראשון 'ל', בסיבוב השני 'ש', בסיבוב השלישי 'ו' ובסיבוב המפסיד הרביעי 'ן'. יש שמשחקים משחק זה עם "חיוב" כמו במשחק אמת או חובה לשחקן המפסיד.

קטגוריה:משחקי קלפים
אהרון יורן

**אהרן יורן** (**יורקביץ**'; 1942 – 23 בדצמבר 1996) היה פרופסור למשפטים ב, אחד המומחים הבולטים בישראל בתחומי דיני מיסים ודיני חברות. היה יועץ לחברות.

## ביוגרפיה
אהרן יורן (יורקביץ') נולד בחיפה בשנת 1942. בשנת 1965 סיים לימודי כלכלה ומשפטים באוניברסיטה העברית בירושלים בהצטיינות יתירה. הוא סיים תואר שני באוניברסיטת קולומביה בניו-יורק. את הדוקטורט במשפטים עשה בארצות הברית באוניברסיטת הרווארד. עבודת התיזה שלו גיבשה מושג חדש "תביעה נגזרת", ועסקה בנושא שימוש במידע פנימי.

בשנת 1971 הצטרף לסגל הפקולטה למשפטים באוניברסיטה העברית, והתמקד בתחום דיני מיסים ודיני חברות. בין תפקידיו בפקולטה שימש יורן גם ראש המכון למחקרי חקיקה ולמחקר השוואתי ע"ש הרי ומיכאל סאקר. בנוסף, החזיק בפקולטה למשפטים קתדרה לדיני מיסים ודיני קניין על-שם מרי וצ'ארלס סטינובר. 

פרופ' יורן היה ממניחי הדרך בישראל בהסתכלות על דיני מיסים בגישה מודרנית בין-תחומית, הקושרת בין תחום המיסים לתחומי המשפט הציבורי והחוקתי. הוא פרסם מאמרים רבים וספרים בתחומי מיסים, דיני חברות, בנקאות ונירות ערך. 

לצד עבודתו האקדמית שימש יועץ לחברות רבות. אהרן יורן הועסק כיועץ מיוחד לענייני מיסוי של חברת הנכסים של ההסתדרות. היה יועץ של חברת העובדים, יועץ של חברת שיכון ובינוי. בשנות השמונים טיפל במיזוג בין הקיבוץ המאוחד לקבוצת הקיבוצים. עמד בראש הצוות שמכר את מניות כור שהוחזקו בידי חברת העובדים, בשווי של 1.13 מיליארד דולר. מכירה שבגינה קיבל 700 אלף דולר בנוסף למשכורת חודשית של 10,000 דולר. הוא כיהן במועצת המנהלים של בנק הפועלים.

## חיים אישיים
בשנת 1996, בגיל 54, נפטר בפתאומיות. היה נשוי פעמיים. אשתו השנייה עדית רונן היא בתו של אליעזר רונן, ולימים בת זוגו של הפרופסור לכלכלה ערן ישיב.

הוא הותיר אחריו שלושה ילדים. בנו גיל מאשתו הראשונה הוא עורך דין, וענבר ואורי ילדיו מאשתו השנייה.

אחיו יוסף יורן היה כלכלן ראשי במחלקת המחקר בבנק ישראל.

## קישורים חיצוניים
* 
* אהרן יורן, לזכרם, האוניברסיטה העברית
* 
* 
* 

**ממאמריו**:
* 
* 
* 

## הערות שוליים

קטגוריה:בוגרי האוניברסיטה העברית בירושלים: משפטים
קטגוריה:בוגרי בית הספר למשפטים באוניברסיטת קולומביה
קטגוריה:בעלי תואר דוקטור מאוניברסיטת הרווארד
קטגוריה:סגל האוניברסיטה העברית בירושלים: משפטים
קטגוריה:חיפה: אישים
קטגוריה:ישראלים שנולדו ב-1942
קטגוריה:ישראלים שנפטרו ב-1996
רננה גוטמן

**רננה גוטמן** (1924 – 17 בספטמבר 2016) הייתה מנכ״לית משרד מבקר המדינה. האישה הראשונה שהתמנתה למנכ״לית של משרד ממשלתי.

## קורות חיים
רננה גוטמן נולדה בשנת 1924 בלבוב שבגליציה המזרחית, לקופא וגזילה שוורץ. בשנת 1940 עלתה משפחתה לארץ ישראל. היא למדה בתל אביב בתיכון בלפור (הגימנסיה הריאלית). למדה משפטים בבית הספר המנדטורי למשפטים בירושלים בין השנים 1942 ועד 1946, ובאוניברסיטה העברית פילוסופיה, היסטוריה וסוציולוגיה של התרבות. את ההתמחות במשפטים עשתה במשרד עורכי הדין רווה קאופמן.

רננה גוטמן התגייסה לצבא בשנת 1948, ועבדה במשרד התובע הצבאי. היא נטלה חלק בצוות שהתאים את חוקת השיפוט מתקופת ההגנה לצרכים של צה״ל. היא שימשה כתובעת הכללית של חיל הנשים. היא נמנתה עם צוות ההקמה של בית הספר לפיקוד ומטה, והייתה העוזרת של שמעון פרס בעת שהיה מנכ״ל משרד הביטחון. בשנת 1956 השתחררה מצה״ל בדרגת סגן-אלוף.

לאחר שחרורה מהצבא בשנת 1958 הצטרפה למשרד מבקר המדינה. לאורך כל תקופת העסקתה נחשבה פורצת דרך. תחום עיסוקה המרכזי היה ביקורת של מערכת הביטחון, ועשר שנים לאחר שהצטרפה למשרד היא מונתה לממונה על התחום. בשנת 1972 מונתה לכהן כמנכ״לית משרד מבקר המדינה, והייתה לאשה הראשונה שמונתה לתפקיד מנכ״ל משרד ממשלתי. בתפקיד זה כיהנה עד סוף יולי 1977.

לאחר שסיימה את עבודתה במשרד מבקר המדינה כיהנה בתפקידים שונים בקופת חולים כללית. בפברואר 1984 נבחרה למבקרת הסוכנות היהודית, תפקיד בו כיהנה עד לפחות 1993. בשנת 1986 מונתה לוועדה שבחנה את המינויים בשירות הממשלתי. בנוסף, כיהנה מאוקטובר 1995 ועד 2004 כדירקטורית בבנק לאומי, וכחברה בוועדת הכספים בבנק. בשנת 1997 מונתה על ידי נציב שירות המדינה, שמואל הולנדר, לבדוק את הביקורת הפנימית במס הכנסה.

## חיים אישיים
גוטמן הייתה נשואה לד״ר אהרון גוטמן ממנהלי בית החולים מאיר בכפר סבא, עד פטירתו בשנת 1981. הם התגוררו בצהלה.

לבני הזוג שני ילדים תמר ועמוס. בתה תמר מכהנת כמשנה ליועץ המשפטי במשרד מבקר המדינה.

ב-17 בספטמבר 2016, בגיל 92 היא נפטרה.

## לקריאה נוספת
* איל כתבן, ״נשים בטוגה של גבר - נתיב השתלבותן של הנשים בפרופסיה המשפטית בארץ ישראל ובמדינת ישראל״, אוניברסיטת בן-גוריון.
* 

## הערות שוליים

קטגוריה:עובדי משרד מבקר המדינה
קטגוריה:מנכ"ליות משרדי ממשלת ישראל
קטגוריה:מנכ"לי משרדי ממשלת ישראל
קטגוריה:עולות במלחמת העולם השנייה
קטגוריה:עולים במלחמת העולם השנייה
קטגוריה:בוגרי גימנסיה בלפור
קטגוריה:בוגרות גימנסיה בלפור
קטגוריה:קצינות צה"ל בדרגת סגן-אלוף
קטגוריה:צהלה: אישים
קטגוריה:בוגרות בית הספר המנדטורי למשפטים
קטגוריה:בוגרות האוניברסיטה העברית בירושלים
קטגוריה:בוגרי האוניברסיטה העברית בירושלים
קטגוריה:ישראליות שנולדו ב-1924
קטגוריה:ישראלים שנולדו ב-1924
קטגוריה:ישראליות שנפטרו ב-2016
קטגוריה:ישראלים שנפטרו ב-2016
שמעון לביא (קצין משטרה)

**שמעון לביא** (נולד ב-1969) הוא קצין משטרה ישראלי בדימוס בדרגת ניצב. בתפקידו האחרון כיהן כמפקד מחוז הצפון, ביולי 2022 פרש מהמשטרה בעקבות אסון הר מירון שאירע בזמן פיקודו על המחוז הצפוני.

## רקע
לביא נולד ב-1969 וגדל בבני ברק. בשנת 1988 התגייס לחטיבת גבעתי ושירת כלוחם בגדוד "שקד" שלה. בשנת 1990 קיבל תעודת הצטיינות ממפקד פיקוד הדרום, מתן וילנאי, על נטרול מחבל במחנה הפליטים עין בית אל-מא שליד שכם. ביום העצמאות ה-42 למדינת ישראל הוענק לו אות מצטיין הנשיא, על ידי הנשיא חיים הרצוג.

## שירות משטרתי
עם סיום שירותו הצבאי בשנת 1991, התגייס למשטרת ישראל כבלש במרחב דן במחוז תל אביב. במהלך שירותו המשטרתי עבר קורסים משטרתיים כחלק מהכשרתו, אותם סיים בהצטיינות.
בשנת 1999, ביום העצמאות ה-51 למדינת ישראל, הוענק לו אות מצטיין הנשיא, על ידי הנשיא עזר ויצמן, הפעם כקצין משטרה.

לביא מילא שורת תפקידים בכירים במחוז תל אביב, בהם: מפקד תחנת שכונות (2007), מפקד תחנת גלילות (מרץ 2008–2010), קצין אגף המבצעים של מרחב ירקון (2010–2011), קצין אגף המבצעים של מחוז תל אביב (2011–2013), מפקד מרחב דן (2013–2016).

בזמן פיקודו כמפקד מרחב דן בהלווית הרב שמואל הלוי וואזנר ב-3 באפריל 2015 נמחצו למוות שני אנשים במהלך מסע הלוויה.

בשנת 2016 מונה למפקד מרחב שרון במחוז מרכז בדרגת תת-ניצב. בינואר 2018 מונה לסגן מפקד מחוז מרכז.

### מפקד המחוז הצפוני
ביוני 2019 מונה למפקד המחוז הצפוני במשטרה בדרגת ניצב. בזמן כהונתו נלחם בתופעת הנשק הבלתי חוקי במגזר הערבי, ויצא למבצעים מעצרים נרחבים. בזמן כהונתו נרשמו הישגים במלחמה בארגוני הפשיעה, בפשיעה החקלאית ובגובי דמי החסות.

באפריל 2021, בזמן פיקודו על המחוז הצפוני, אירע אסון הר מירון, בו נמחצו למוות 45 בני אדם ומעל 100 נוספים נפצעו. בעקבות האסון, ביולי 2022 התפטר מתפקידו במשטרה. בוועדת החקירה של האסון אמר שהתנגד לניסיונות חד-צדדיים לצמצום כמות המשתתפים. הוא פרש רשמית מהמשטרה ב-30 ביוני 2023.

## לאחר הפרישה
ב-10 באוקטובר 2023, שלושה ימים לאחר טבח שבעה באוקטובר, מונה לביא כפרויקטור במשרד לביטחון לאומי לטובת "גיוס וחימוש לחימה אזרחית" ועסק בהקמה וחימוש של כיתות כוננות בכל רחבי ישראל.

במרץ 2024 מונה לפרויקטור הביטחון של חברת שופרסל.

## גלריה

קובץ:Shimon Lavi, June 2019.jpg|שמעון לביא מקבל את דרגת הניצב מהשר לביטחון הפנים גלעד ארדן ומ"מ המפכ"ל ניצב מוטי כהן, 27 ביוני 2019
קובץ:Shimon Lavi and Alon Asor, July 2019.jpg|ניצב שמעון לביא נכנס לתפקידו כמפקד משטרת מחוז צפון. הוא החליף בתפקיד את ניצב אלון אסור (מימין), שמונה לסמפכ"ל, 9 ביולי 2019
קובץ:Police deployment in Meron at rabbi Shimon Bar Yochai Yom Hillula, April 2021. A X.jpg|ניצב שמעון לביא, רב-ניצב קובי שבתאי והשר לביטחון הפנים אמיר אוחנה בביקור בהר מירון ערב הילולת רבי שמעון בר יוחאי בשנת 2021, בה אירע אסון הר מירון


## קישורים חיצוניים

## הערות שוליים

קטגוריה:ניצבי משטרת ישראל
קטגוריה:מפקדי מחוז הצפון במשטרת ישראל
קטגוריה:מעוטרי אות מצטיין הנשיא
קטגוריה:עובדי שופרסל
קטגוריה:האסון בהילולת רבי שמעון בר יוחאי (2021)
קטגוריה:ישראלים שנולדו ב-1969
צעד אחד לפני הנהר

**צעד אחד לפני הנהר** הוא אלבום הסולו החמישי של הזמרת גלי עטרי, שיצא בפברואר 1988.

"צעד אחד לפני הנהר", היה האלבום המצליח ביותר של עטרי, כאשר אילן וירצברג היה שוב אחראי לעיבודים ולהפקה המוזיקלית וכמו בתקליטה הקודם הוא יצר לה מסגרת של פופ אמצע הדרך.

כל תקליט שדרים מהאלבום שיצא לרדיו זכה להצלחה והגיע לפסגת מצעדי הפזמונים. בין להיטי האלבום היו: "עוד מעט", "קסמים", "רק אתמול", "נפאל" (שכתבה רחל שפירא בהשראת מספר מונומנטים הנמצאים בעיר פטן שבנפאל), "נ.ב" ("כי איתך"), בדואט עם שמעון גלבץ, "ארץ טירוף ונביאים", "מקדש האהבה״ ו"מֵקִיץ אל חלום".

כמו האלבום הקודם, גם מועד הוצאת האלבום הזה לשוק הוקדם במספר חודשים (בגלל הביקוש בחנויות התקליטים).
האלבום נמכר בלמעלה מ-80,000 עותקים ועטרי קיבלה עליו פלטינה כפולה.

בעקבות הצלחתו הגדולה של האלבום יצאה עטרי במופע בכל רחבי הארץ שזכה להצלחה.

## רשימת רצועות

* בתקליט: שירים 1–5 - צד א', שירים 6–10 - צד ב'.

## משתתפים באלבום
* עיבודים והפקה מוזיקלית: אילן וירצברג.
* מפיק ויועץ אמנותי: סולו יורמן.
##### נגנים
* פסנתר וקלידים: עדי דגני.
* גיטרות וקלידים: אילן וירצברג.
* תופים: ז'אן פול זימבריס.
* גיטרה בס: מיקי שביב, מיכה מיכאלי.
* גיטרות: אלכס פולק.
* קולות רקע: אילן וירצברג, עדי דגני, גיא יפה וגלי עטרי.

##### קרדיטים
* הוקלט באולפני "טריטון", מאי-יוני 1987.
* טכנאי הקלטה: מרק רוטוול.
* עוזר טכנאי: איתי שטרק.
* טכנאי מיקס: ג'ון מקסוויט.
* עוזר טכנאי מיקס: שחר צרפתי.
* צילום עטיפה: יקי הלפרין.
* עיצוב עטיפה: יהודה דרי.
* עוזרת הפקה: פנינה גבריאל.
* מזכירת הפקה: רות שלכטמן.
* מפיק אחראי: זאב אולמן.

## קישורים חיצוניים

## הערות שוליים

קטגוריה:אלבומי גלי עטרי
קטגוריה:אלבומים בעברית
קטגוריה:אלבומים שהופקו על ידי אילן וירצברג
קטגוריה:אלבומים שהוקלטו באולפני טריטון
קטגוריה:אלבומי פלטינה כפולה ומעלה בישראל
קטגוריה:אלבומי חברת CBS ישראל
סינוויג'ו

**סינוויג'ו** היא עיר בקוריאה הצפונית הפונה לעיר דאנדונג שבסין, מול הגבול הבינלאומי של נהר יאלו. סינוויג'ו היא עיר הבירה של מחוז צפון פויאנג.

## גאוגרפיה
[ממוזער|250x250 פיקסלים|פארק ליד [גשר הידידות הסינו-קוריאני]]
סינוויג'ו גובלת בנהר יאלו, ועל ידי המחוזות המקומיים Ryongchon ו-P'ihyŏn. העיר בגובה מטר אחד מעל פני הים.

## מחוזות אדמיניסטרטיביים
סינוויג'ו מחולקת ל-49 שכונות ו-9 כפרים.

## היסטוריה
בעיר התפתחה התיישבות משמעותית במהלך השלטון הקולוניאלי בקצהו של גשר מסילת רכבת החוצה את נהר יאלו, וממוקמת כ-12 ק"מ מערבית למחוז המקומי Ŭiju שבו הייתה העיר העתיקה Ŭiju וממנה נובע שם העיר סינוויג'ו (Sinŭiju שמשמעותה Ŭiju החדשה). עם פתיחת הנמל, התפתח וגדל המסחר של תעשיית העצים שעושה שימוש בנהר יאלו על מנת להעביר בולי עץ. בנוסף, התעשייה הכימית התפתחה לאחר שסכר הידראולי נבנה במעלה הנהר.

במהלך מלחמת קוריאה, קים איל סונג וממשלתו העבירו באופן זמני את עיר הבירה מפיונגיאנג לסינוויג'ו. כמו כן, העיר ספגה נזקים כבדים עקב הפצצות אוויריות של חיל האוויר של ארצות הברית במהלך מלחמת קוריאה, אך מאז העיר נבנתה מחדש.

## כלכלה
סינוויג'ו מהווה מרכז תעשייה קלה חשוב, בעיר מפעלים שונים כולל מפעל טקסטיל ומפעל נייר. בנמל יש מספנה, אף על פי שהשימוש העיקרי במספנה הוא לפירוק ספינות לחלקי מתכת לשימוש ולא לבניית ספינות חדשות. באזור יש מפעלי מחזור אשר ממחזרים מגוון רחב של חומרים, כולל מוצרים האסורים למחזור בסין. מפעל הקוסמטיקה של סינוויג'ו ממוקם בדרום.

### מסחר עם סין
חלק ניכר מהמסחר הבינלאומי החוקי והלא חוקי של צפון קוריאה, עובר דרך דאנדונג וסינוויג'ו, על גבי גשר הידידות הסינו-קוריאני.

### שוק מרכזי
מאז 2002, המרכז המסחרי היה מרוכז בשוק Chaeha-dong. על סמך תמונות לוויין שצולמו ב-30 באוקטובר 2012, השוק הושמד, ונעשית עבודה להקמת פארק חדש.

## תחבורה
ממוזער|250x250 פיקסלים|תחנת הרכבת בסינוויג'ו
ניתן להגיע לסינוויג'ו מפיונגיאנג באמצעות טיסה, רכבת, או כבישים.

### טיסות
לנמל התעופה של סינוויג'ו מסלול יחיד באורך 991 מטרים. אייר קוריאו מפעילה טיסות נוסעים ומטענים מפיונגיאנג.

### רכבת
תחנת הרכבת בסינוויג'ו היא התחנה הצפונית ביותר של רכבת קוריאה בקו פיונגיאנג. המסילה גם מתחברת לעיר הסינית דאנדונג במחוז ליאונינג באמצעות גשר הידידות הסינו-קוריאני אשר באורך 944 מטרים, באמצעות מסילת מנצ'ורי מבוצע קישור לרכבת הטרנס-סיבירית.

ב-2014, תיירים זרים שהיו בטיול סירות שיצא מדאנדונג הורשו להתקרב כמה מטרים מקו החוף של העיר, כל עוד הם לא ירדו מהסירות.

## נקודות עניין
המתקנים הנמצאים בעיר כוללים בתי ספר לכל הגילאים, אוניברסיטה לתעשייה קלה, אוניברסיטה לרפואה ואוניברסיטה לחינוך. ישנם אתרי מפלי מים ומעיינות חמים.
ממוזער|גלגל ענק בסינוויג'ו

## קישורים חיצוניים

* 

## הערות שוליים

קטגוריה:קוריאה הצפונית: ערים
קטגוריה:גבול סין – קוריאה הצפונית
קטגוריה:יישובים שהוקמו ב-2002